**נייר עמדה**

**הצעת חוק התקנת מצלמות לשם פיקוח והגנה על קטינים וחסרי ישע, התשע"ז–2017**

**מבוא**

לאחרונה נחשפו מקרים מזעזעים של התעללויות בקטינים וחסרי ישע, ובכלל זה, קשישים, וחוסים. הגילוי והחשיפה התאפשרו באמצעות מצלמות שתיעדו את הנעשה. מצלמות האבטחה מהוות אמצעי הרתעה, ובמידת הצורך מאפשרות גילוי מקרי אלימות קשים ואף מסוגלות לסייע להרשעה בבית משפט של המתעללים והפוגעים.

המצלמות יותקנו בכל מוסד טיפולי של קטינים וחסרי ישע, לרבות מוסדות חינוכיים כגון גני ילדים ובתי ספר, על מנת לחזק את תחושת הביטחון של המטופלים ומשפחותיהם ולהגביר את הפיקוח ואת ההגנה על השוהים במסגרות אלה. התיעוד ייעשה במעגל סגור, יהיה מאובטח ויהיה נגיש רק לרשויות אכיפת החוק וגם זאת רק במידה וישנו חשד סביר להניח שאכן נעשתה עבירה.

**המבט היהודי**

1. הזכות לפרטיות – לכל אדם יש זכות לפרטיות, במיוחד במקום מגוריו.[[1]](#endnote-1) עם זאת, במקום עבודה, כאשר העובדים יודעים על כך שהם יכולים להיות מצולמים, אין בכך משום פגיעה בפרטיות[[2]](#endnote-2).
2. חזקת החפות – נקודת המוצא של ההלכה היא שלכל אדם מישראל ישנה חזקת כשרות, עד שיתברר שהוא עבריין. התקנת מצלמות בקרב כלל מוסדות הטיפול בקטינים ובחסרי ישע היא פגיעה בחזקת החפות הזו, ופגיעה בכלל העובדים באותם מוסדות, משום שהיא הופכת אותם לחשודים בכח.

עם זאת, ההלכה שללה את חזקת החפות מבעלי מקצועות שונים, בהקשרים שונים. כך למשל, נפסק שאין לקנות מרועי צאן צמר, חלב או גדיים, מחשש שמא הם מוכרים ממה שהופקד בידם[[3]](#endnote-3), והם נפסלו גם לעדות מתוך הנחה שהם גזלנים[[4]](#endnote-4).

בתקנות האמורות אין פגיעה של ממש בחזקת החפות, בהקשר של הליכים משפטיים, אלא רק הטלת צל על כלל העובדים בעצם התקנת המצלמות[[5]](#endnote-5). גם לאמצעים מעין אלו מצאנו תקדימים בהלכה, כגון החובה על גבאי צדקה לגבות בזוגות ולהמנע מגביה ביחיד, על מנת למנוע חשד.[[6]](#endnote-6)

ככלל, על אף שההלכה מכירה בחזקת החפות כאמור, מכל מקום היא מעודדת הטלת מגבלות וסייגים בפני העבירה, [[7]](#endnote-7) ואף שמה דגש על חיזוק אמון הציבור במערכות הציבוריות השונות, לאור הפסוק "והייתם נקים מה' ומישראל" (במדבר, לב, כא). ואפילו משה רבינו, שהעידה עליו תורה "בכל ביתי נאמן הוא" (במדבר יב, ז), נדרש להכנס למשכן עם חלוק שאין אפשרות להוציא בו מעות, על מנת למנוע לזות שפתים.[[8]](#endnote-8)

1. הצורך להגן על חייהם של המטופלים – התורה מטילה על כל אדם לסייע לאדם הנמצא במצוקה. חובה זו נלמדת מהפסוק "לא תעמוד על דם רעך" (ויקרא יט, טז), וכפי שכותב ספר החינוך (מצווה רלז): "שלא נמנע מלהציל נפש מישראל כשנראהו בסכנת המיתה והאבידה ויהיה לנו יכולת להצילו בשום צד (=באיזשהו אופן), שנאמר לא תעמוד על דם רעך...". בכלל חובה זו, גם העברת מידע היכול לסייע לאחרים[[9]](#endnote-9). כיוון שהתברר שאכן ישנה בעיה אמיתית במסגרות טיפוליות שונות, יש למצוא את הדרך להגן על המטופלים בהן, גם במחיר אבדן מסויים של פרטיותם של העובדים ובמחיר פגיעה מסויימת בשמם הטוב של כלל העובדים. אלא שיש לעשות זאת תוך בקרה על המידע, שלא יוכל להגיע למקומות לא רצויים.

לאור האמור, רבני "צהר" תומכים בתקנות אלו, ובלבד שאכן יעשו ההגנות הראויות שלא ישתמשו בצילומים לרעה.

עם זאת, רבני צהר מדגישים כי הצפיה ושימוש בחומר המוסרט יעשו רק בהקשר למניעת התעללות, ולא כאמצעי פיקוח על העובדים.

1. זכות הפרטיות במקום מגוריו של אדם מבוססת על המשנה במסכת בבא בתרא (פרק ג משנה ז): "לא יפתח אדם חלונותיו לחצר השותפין... לא יפתח אדם לחצר השותפין פתח כנגד פתח וחלון כנגד חלון היה קטן לא יעשנו גדול אחד לא יעשנו שנים אבל פותח הוא לרשות הרבים פתח כנגד פתח וחלון כנגד חלון". ובגמרא (שם ס.) נאמר, שזוהי אחת המעלות של עם ישראל "וישא בלעם את עיניו וירא את ישראל שוכן לשבטיו. מה ראה? ראה שאין פתחי אהליהם מכוונין זה לזה, אמר: ראוין הללו שתשרה עליהם שכינה".

   בנוסף, ההלכה אוסרת על גילוי סודות, כפי שאומרת המשנה בסנהדרין (פרק ג משנה ז) ביחס לבית הדין: " ומנין לכשיצא אחד מן הדיינים לא יאמר אני מזכה וחבירי מחייבין אבל מה אעשה שחבירי רבו עלי על זה נאמר "לא תלך רכיל בעמך" ואומר "הולך רכיל מגלה סוד". לדעת רבי יעקב חגיז (שו"ת הלכות קטנות חלק א סימן קעו), זהו הבסיס לאיסור לקרוא כתבים של אדם אחר, בלא רשותו. פוסקים אחרים (כלבו סימן קטז; באר הגולה, יורה דעה סוף סימן שלד; ברכי יוסף יורה דעה סימן שלד אות יד ועוד), מביאים חרם שהטיל רבנו גרשום, שלא לקרוא מכתבים של אדם בלא רשותו. [↑](#endnote-ref-1)
2. מקומות עבודה אינם נחשבים כמקום שנועד לעשיית מעשים צנועים. לכל היותר, ניתן לדמות אותם לגינה ובקעה, שבהן נפסקה ההלכה, שאי אפשר לחייב את אחד השותפים לבנות מחיצה בינו ובין חברו, כדי למנוע את היכולת להסתכל לחצר חברו (שו"ע חו"מ קנח, א). מעבר לכך, כיום גם בבתים אין מקפידים על הרבה מההלכות של היזק ראיה. ראה למשל שו"ת תשובות והנהגות חלק ג סימן תנג, ושו"ת שבט הלוי חלק י סימן רעב. [↑](#endnote-ref-2)
3. משנה בבא קמא פרק י משנה ט; שו"ע חו"מ שנח, א. [↑](#endnote-ref-3)
4. שו"ע חו"מ לד, יג. [↑](#endnote-ref-4)
5. וכבר אמרו חכמים (גטין מה.) " לאו עכברא גנב אלא חורא גנב" [=לא העכבר הוא שגונב, אלא החור שדרכו הוא יכול להימלט]. כלומר, אין צורך למנוע את הגניבות על ידי תפיסת הגנבים, וניתן למנוע את הגניבות על ידי מניעת האפשרות להסתיר את הגניבה. כך גם במקרה שלנו, היכולת לצפות בנעשה במוסדות הטיפוליים תרתיע מראש מפני התעללות בקטינים או בחסרי הישע, ותחסוך את הצורך בהענשה לאחר מעשה. [↑](#endnote-ref-5)
6. בבא בתרא ח ע"ב, ורש"י שם ד"ה לפרוש. [↑](#endnote-ref-6)
7. משנה אבות א,א, בשם אנשי כנסת הגדולה: 'ועשו סייג [=גדר] לתורה'; ומפרש הרמב"ם שם: רוצה לומר הגזרות והתקנות אשר ירחיקו את האדם מן העבירה. [↑](#endnote-ref-7)
8. תענית יא ע"ב, וברש"י שם ד"ה שפה. ובירושלמי שקלים פ"ג ה"ב אנו מוצאים עוד כללים רבים שנועדו למנוע חשד לגניבת כספים מן ההקדש; הסוגיה שם מסתיימת בקביעתו של רבי שמואל בר נחמן בשם רבי יונתן, שבתורה ובנביאים ובכתובים "מצאנו שאדם צריך לצאת ידי הבריות כדרך שהוא צריך לצאת ידי המקום". [↑](#endnote-ref-8)
9. כן כתב גם החפץ חיים (הלכות רכילות כלל ט סעיף א): "אִם אֶחָד רוֹאֶה, שֶׁחֲבֵרוֹ רוֹצֶה לְהִשְׁתַּתֵּף בְּאֵיזֶה דָּבָר עִם אֶחָד, וְהוּא מְשַׁעֵר, שֶׁבְּוַדַּאי יְסֻבַּב לוֹ עַל יְדֵי זֶה עִנְיָן רַע, צָרִיךְ לְהַגִּיד לוֹ כְּדֵי לְהַצִילוֹ מִן הָעִנְיָן הָרַע הַהוּא". וביתר הדגשה כתב רבי ישראל איסר בספרו פתחי תשובה על אורח חיים (סימן קנו): "הנה המגן אברהם וכן בספרי המוסר האריכו בחומר איסור לשון הרע, וראיתי לנכון להעיר לאידך גיסא, שיש עון גדול יותר מזה, וגם הוא מצוי ביותר, וזהו מי שמונע עצמו מלגלות אוזן חבירו במקום שיש צורך להציל עשוק מיד עושקו, מפני שחושש לאיסור לשון הרע, כגון הרואה מי שאורב לחבירו להרגו בערמה, או שחותר מחתרת באישון לילה ואפלה בביתו או בחנותו של חבירו, ומונע את עצמו מלהודיע לחבירו ולהזהירו בעוד מועד, מפני שחושב שהוא בכלל איסור לשון הרע, ובאמת שהנוהג כן גדול עונו מנשוא, ועובר על לא תעמוד על דם רעך. והוא הדין גם לענין ממון, כי מה לי חותר מחתרת או שרואה את משרתיו של חבירו שגונבים ממנו, או שותפו שגונב מהעסק שלו, או שחבירו מטעהו ומאנה אותו במקח וממכר, או שבתמימותו מלוה מעות לאדם שהוא לוה רשע ולא ישלם...". [↑](#endnote-ref-9)